Edward Tatum
Edward Lawrie Tatum (14. detsember 1909 – 5. november 1975) oli Ameerika Ühendriikide geneetik. Tatum õppis kaks aastat Chicago Ülikoolis ja läks seejärel üle Wisconsini Ülikooli, mille lõpetas 1934. aastal doktorikraadiga. 1937. aastast töötas ta Stanfordi Ülikoolis, kus tutvus George Beadle'iga. 1945. aastal asus ta tööle Yale'i Ülikooli, 1948. aastal naasis Stanfordi Ülikooli. 1957. aastal asus ta tööle Rockefelleri Ülikooli. Tatum avastas koos Beadle'iga, kuidas geenid reguleerivad rakkudes toimuvaid biokeemilisi sündmusi. 1958. aastal sai Tatum koos Beadle'iga Nobeli meditsiiniauhinna.